ΚΑΝΟΝΙΣΜΟΣ (ΕΟΚ) αριθ. 208/77 ΤΗΣ ΕΠΙΤΡΟΠΗΣ της 31ης Ιανουαρίου 1977 περί τροποποιήσεως του κανονισμού (ΕΟΚ) αριθ. 1350/72 "περί των λεπτομερειών χορηγήσεως της ενισχύσεως στους παραγωγούς λυκίσκου αναφορικά με τον καθορισμό των εκτάσεων" Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως των αγορών στον τομέα του λυκίσκου(1), όπως τροποποιήθηκε με την πράξη προσχωρήσεως(2), και ιδίως το άρθρο 12 παράγραφος 4 αυτού, Εκτιμώντας: ότι ο κανονισμός (ΕΟΚ) αριθ. 1350/72 της Επιτροπής της 28ης Ιουνίου 1972 περί των λεπτομερειών χορηγήσεως της ενισχύσεως στους παραγωγούς λυκίσκου(3) προβλέπει ότι ο παραγωγός καταθέτει κάθε χρόνο μια δήλωση περί των φυτευμένων εκτάσεων- ότι οι μέθοδοι εκτιμήσεως των εκτάσεων φυτειών λυκίσκου μπορούν να ποικίλλουν κατά περιοχές- ότι επομένως, ενδείκνυται να καθορισθεί σε κοινοτικό επίπεδο η έννοια "φυτευμένη έκταση" για να εξασφαλίζεται ομοιόμορφη εκτίμηση των εκτάσεων για τις οποίες μπορεί να χορηγείται η ενίσχυση στην παραγωγή- ότι ενδείκνυται προς το παρόν να χορηγούνται οι ενισχύσεις οι οποίες καταβάλλονται στην παραγωγή με όρους ανάλογους σε όλα τα Κράτη μέλη- ότι επομένως, είναι απαραίτητο να επιτρέπεται μια κατ' αποκοπή αύξηση των καταχωρημένων εκτάσεων για να καλύψουν τις διαφορές υπολογισμού των εκτάσεων αυτών που υπάρχουν μεταξύ των Κρατών μελών- ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως του λυκίσκου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 του κανονισμού (ΕΟΚ) αριθ. 1350/72 συμπληρώνεται με τις δύο επόμενες παραγράφους: "3. Νοείται σαν φυτευμένη έκταση": α) η έκταση που καθορίζεται από τη γραμμή των εξωτερικών σειρών του στερεώματος των πασσάλων- β) οι δύο εκτάσεις που βρίσκονται στις άκρες των γραμμών της καλλιέργειας και είναι αναγκαίες για το χειρισμό των γεωργικών μηχανημάτων εφ' όσον το μήκος κάθε μιας από τις δύο αυτές εκτάσεις δεν υπερβαίνει τα πέντε μέτρα και δεν ανήκουν σε δημόσια οδό. 4. Για τη συγκομιδή των ετών 1975 και 1976, μετά από αίτηση του παραγωγού, που κατατίθεται εντός προθεσμίας τριών μηνών από τη θέση σε ισχύ του παρόντος κανονισμού, η καταχωρημένη έκταση με βάση τη συγκομιδή των δύο αυτών ετών αυξάνεται: 1. Κατά 5% στα Κράτη μέλη εντός των οποίων τα προβλεπόμενα στην παράγραφο 3 β) του παρόντος κανονισμού τεμάχια εκτάσεων δεν έχουν συμπεριληφθεί στις καταχωρημένες εκτάσεις- 2. Κατά 10% στα Κράτη μέλη εντός των οποίων οι καταχωρημένες εκτάσεις δεν συμπεριλαμβάνουν παρά μόνο τις εκτάσεις που καθορίζονται από τις βάσεις των πασσάλων." Άρθρο 2 Το κείμενο του άρθρου 2 παράγραφος 2 α) του κανονισμού (ΕΟΚ) αριθ. 1350/72 αντικαθίσταται ως ακολούθως: "α) φυτεύθηκαν, όσον αφορά τις προβλεπόμενες στο άρθρο 1 παράγραφος α) εκτάσεις, σε μια ομοιόμορφη πυκνότητα τουλάχιστον: - 1500 φυτών ανά εκτάριο σε περίπτωση διπλής πασσαλώσεως, - 2000 φυτών ανά εκτάριο σε περίπτωση απλής πασσαλώσεως." Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 31 Ιανουαρίου 1977.

[Source: multi_eurlex | Tokens: 2982]